Mike Legarth (KF), 2011-06-21:
Tak hr. formand.
Vi konservative har jo medvirket i en politisk aftale om øget grænsekontrol.
Det har vi gjort, fordi vi forinden har foretaget en grundig research af det her, lyttet til mange forskellige parter, også politikere.
Vi har hørt hr. Nick Hækkerup udtrykke sig bekymret om den grænseoverskridende kriminalitet.
Vi har hørt Dan Jørgensen i forbindelse med et europaparlamentsvalg sige, at han er meget bekymret over tingene og gerne vil tilbage til den gamle grænsekontrol.
Vi har hørt fru Helle Thorning-Schmidt den 5. juni sige, at hun er meget bekymret for tilstanden og også ønsker sig tilbage til den grænsetilstand, der var for år tilbage, altså sådan at forstå, at der var paskontrol og bomme osv. osv.
Vi har selvfølgelig også lyttet til bekymrede borgere.
Der er jo masser, der i villakvartererne oplever, at når de står op om morgenen, er alle biler i et villakvarter ribbet for gps'er, for stereoanlæg, for fælge eller andet.
Det er en bekymring, vi tager meget alvorligt.
Vi lytter til håndværkere, som oplever, at værktøj og materialer forsvinder fra byggepladser i løbet af natten.
Og vi lytter til borgere fra den sydlige del af landet, hvor jeg selv kommer fra, der jo ser mistænkelige personer og mistænkelige biler, der kører ind over grænsen – og de vil godt have lidt mere opmærksomhed på det her.
Men først og fremmest lytter vi til tolderne, som jo i forbindelse med den indsats, der allerede har virket igennem de senere år, har foretaget nogle razziaer, hvor de stopper alt og kontrollerer, hvad der så er på de her personer og i de her biler.
De har fundet et forskrækkelig stort antal ulovlige varer – narko, våben, penge – og menneskesmugling af især kvinder til prostitution, som er et problem, og pesticider, altså ulovlige sprøjtemidler, osv. osv.
Det er mange ting, som er meget bekymrende, så man kan altså se, at der har været en vis rigtighed i de udsagn, der har været om, at der er for meget grænseoverskridende kriminalitet.
Vi går jo ind for et åbent Europa, vi er varme EU-tilhængere og ønsker fri bevægelse, men det gælder ikke kriminalitet, og derfor er vi nødt til at se på, hvordan vi kommer den problemstilling til livs.
Og det er det, vi gør med den her aftale, hvor vi har skaffet enighed om at tilføre 98 toldere, som nu kommer til at arbejde på grænsen.
Den måde, de arbejder på, er jo hovedsagelig ved hjælp af mobile enheder.
Så er der nogle steder, på de største overgange, der bliver en permanent tilstedeværelse, hvor man i noget af tiden foretager stikprøvekontrol og her beder bilisterne om at komme ned i hastighed.
Og når tolderne så ikke arbejder, kan skiltene fjernes, og så passerer trafikken jo fuldstændig uantastet, som om ingenting var sket.
Der bliver også foretaget kontrol i havnene og lufthavnene og ved Øresundsbroen, og den måde, det kommer til at foregå på, er som sagt i form af stikprøvekontrol a la det, vi allerede kender, så der er sådan set ikke noget nyt i det.
Så tager vi også nye produkter i anvendelse, smart teknologi i form af scannere, som lynhurtigt kan kontrollere personer, containere og køretøjer for indhold og lynhurtigt kan sende folk videre, hvis der er rent mel i posen.
På samme måde bliver bilerne fotograferet – det samme foregår i dag på Øresundsbroen, når man kører til Sverige; bilen bliver kontrolleret, og hvis der er noget som helst galt med bilen eller bilen allerede er kendt af politiet, bliver den standset på den anden side.
Her vil det ikke blive så intensivt, men vi vil have noteret nummerpladen, og politiet vil efterfølgende kunne føre det som bevis i efterforskningen.
Det er så også nødvendigt at opføre nogle bygninger til de ting – også så tolderne kan komme under tag med deres it-udstyr og arbejdsredskaber og udføre det kontorarbejde, der skal udføres – og der vil blive bygget nogle garager til de store scannere, der skal indkøbes.
Det synes jeg alt sammen giver god mening.
Det er meget vigtigt for mig som konservativ at konstatere, at vi overhovedet ikke bryder nogen regler i forbindelse med Schengenaftalen.
Vi udfordrer med den her aftale ingen grænser overhovedet; vi holder os fuldstændig inden for skiven og lever i det hele taget op til alle de retningslinjer, der er for EU-samarbejdet.
Og når man kender det reelle indhold af den her aftale, er der ikke noget at bekymre sig om – det er faktisk en rigtig udmærket aftale.